text: Vinderne af TV SYDs Dansktop-konkurrence er fundet!
  22 marts 2017 kl. 16.06
  Vi har været ude og overrække priser til de store Dansktopfans.
  Mandag d. 13 marts satte TV SYD en konkurrence i gang på vores Facebook-side, hvor vi søgte de største Dansk Top-fans. Mellem de mange nominerede blev der udvalgt fire hold.
  Over 1000 personer stemte, og efter to dages afstemning fandt vi de to vindere af billetter til Dansktop Prisen 2017.
  1. pladsen gik overlegent til John og Hanne Møller.  De fik over 400 stemmer, hvilket var næsten fire gange så meget som de andre deltagere. Da vi spurgte, hvorfor svarede de:
  - Jamen det er alle vores børnebørn, der fik deres venner til at stemme.
  Hjemme hos John og Hanne kører Dansktoppen hele tiden.
  - Hvis man hører Birthe Kjær fra morgenen af, så er der ingenting, der kan stoppe dig.
  Siger John Møller med et smil til TV SYD.
  2. pladsen gik til Momsie (Majgen Nielsens kælenavn fra familien). Hendes barnebarn Maria nominerede hende hele vejen fra Canada, da hun så konkurrencen:
  - Momsie har opdraget mig så godt med Dansk Top-musik hele mit liv, nu synes jeg, at hun skal have lov til at opleve det live.
  Momsie skal have veninden Inger med. De har begge en svaghed for Hansi's udseende og hans smukke sangstemme. 
  Begge hold har fået to billetter til Dansktop Prisen 2017, som bliver afholdt lørdag den 25. marts i Boxen i Herning. Her spiller både Hansi Hinterseer, Birthe Kjær, Kandis og Fede Finn og Funny boys.
  Her på TV SYD er vi sikre på, at vores vindere nok skal få en rigtig god aften.
  